[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 3.2.2010

COM(2010) 24 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

Αξιολόγηση της δράσης που ανέλαβε η Πολωνία ως ανταπόκριση στη σύσταση του Συμβουλίου προς την Πολωνία με σκοπό να τερματιστεί η κατάσταση υπερβολικού δημοσιονομικού ελλείμματος

Η εφαρμογή του Συμφώνου Σταθερότητας και Ανάπτυξης στην παρουσα κριση

Πολλές χώρες της ΕΕ αντιμετωπίζουν σήμερα ελλείμματα γενικής κυβέρνησης τα οποία υπερβαίνουν την τιμή αναφοράς του 3% του ΑΕΠ που ορίζει η συνθήκη για τη λειτουργία της Ευρωπαϊκής Ένωσης (ΣΛΕΕ). Η συχνά σοβαρή επιδείνωση του ελλείμματος καθώς και του χρέους πρέπει να εξετάζεται στο πλαίσιο της πρωτοφανούς παγκόσμιας χρηματοπιστωτικής κρίσης και οικονομικής ύφεσης του 2008/2009. Αρκετοί παράγοντες επηρεάζουν την κατάσταση. Πρώτον, η οικονομική ύφεση επιφέρει μείωση στα φορολογικά έσοδα και αύξηση στις δαπάνες για κοινωνικές παροχές (π.χ. επιδόματα ανεργίας). Δεύτερον, αναγνωρίζοντας ότι οι δημοσιονομικές πολιτικές καλούνται να διαδραματίσουν σημαντικό ρόλο στην παρούσα ιδιάζουσα οικονομική κατάσταση, η Επιτροπή ζήτησε, στο ευρωπαϊκό σχέδιο για την ανάκαμψη της οικονομίας (ΕΣΑΟ) του Νοεμβρίου 2008, το οποίο εγκρίθηκε από το Ευρωπαϊκό Συμβούλιο το Δεκέμβριο, να δοθεί δημοσιονομική ώθηση. Το σχέδιο ανέφερε αναλυτικά ότι τα κίνητρα πρέπει να διαφοροποιούνται στα κράτη μέλη ώστε να αντικατοπτρίζουν τη διαφορετική τους κατάσταση ως προς τη διατηρησιμότητα των δημόσιων οικονομικών και την ανταγωνιστικότητα. Τέλος, αρκετές χώρες έχουν λάβει μέτρα για τη σταθεροποίηση του χρηματοπιστωτικού τομέα, ορισμένα από τα οποία έχουν επίπτωση στην κατάσταση του χρέους ή συνιστούν κίνδυνο υψηλότερων ελλειμμάτων και χρέους στο μέλλον, μολονότι ορισμένες από τις δαπάνες της δημόσιας στήριξης μπορούν να ανακτηθούν στο μέλλον.

Βάσει του Συμφώνου Σταθερότητας και Ανάπτυξης, η Επιτροπή πρέπει να κινεί τη διαδικασία υπερβολικού ελλείμματος (ΔΥΕ) κάθε φορά που το έλλειμμα ενός κράτους μέλους υπερβαίνει την τιμή αναφοράς του 3% του ΑΕΠ. Οι τροποποιήσεις στο Σύμφωνο Σταθερότητας και Ανάπτυξης το 2005 είχαν στόχο να διασφαλιστεί ότι λαμβάνεται πλήρως υπόψη το ιδιαίτερο οικονομικό και δημοσιονομικό υπόβαθρο σε όλα τα στάδια της ΔΥΕ. Κατ’ αυτόν τον τρόπο, το Σύμφωνο Σταθερότητας και Ανάπτυξης παρέχει το πλαίσιο στήριξης των κυβερνητικών πολιτικών για την άμεση επιστροφή σε υγιείς δημοσιονομικές θέσεις λαμβάνοντας υπόψη την οικονομική κατάσταση και διασφαλίζοντας, συνεπώς, τη μακροπρόθεσμη διατηρησιμότητα των δημόσιων οικονομικών.

Η διαδικασία υπερβολικού ελλείμματος για την Πολωνία

Με βάση τα στοιχεία που γνωστοποιήθηκαν από τις πολωνικές αρχές τον Απρίλιο του 2009[1] και στη συνέχεια επικυρώθηκαν από τη Eurostat[2] και λαμβάνοντας υπόψη τις εαρινές προβλέψεις των υπηρεσιών της Επιτροπής του 2009, η Επιτροπή, στις 13 Μαΐου 2009[3], εξέδωσε έκθεση για την Πολωνία βάσει του άρθρου 104 παράγραφος 3 της συνθήκης για την ίδρυση της Ευρωπαϊκής Κοινότητας (ΣΕΚ). Στη συνέχεια, και σύμφωνα με το άρθρο 104 παράγραφος 4 της ΣΕΚ, η Οικονομική και Δημοσιονομική Επιτροπή διατύπωσε γνώμη για την έκθεση της Επιτροπής στις 28 Μαΐου 2009.

Στις 24 Ιουνίου 2009, η Επιτροπή, λαμβάνοντας υπόψη την έκθεσή της βάσει του άρθρου 104 παράγραφος 3 της ΣΕΚ και τη γνώμη της Οικονομικής και Δημοσιονομικής Επιτροπής βάσει του άρθρου 104 παράγραφος 4 της ΣΕΚ, απηύθυνε γνώμη προς το Συμβούλιο, δυνάμει του άρθρου 104 παράγραφος 5 της ΣΕΚ, σύμφωνα με την οποία υφίστατο υπερβολικό έλλειμμα στην Πολωνία. Στη συνέχεια, ενεργώντας βάσει σύστασης της Επιτροπής, το Συμβούλιο αποφάσισε στις 7 Ιουλίου 2009 ότι στην Πολωνία υφίστατο υπερβολικό έλλειμμα δυνάμει του άρθρου 104 παράγραφος 6 της ΣΕΚ και, επίσης βάσει σύστασης της Επιτροπής, το Συμβούλιο απηύθυνε συστάσεις προς την Πολωνία δυνάμει του άρθρου 104 παράγραφος 7 της ΣΕΚ προκειμένου να τερματιστεί η κατάσταση υπερβολικού δημοσιονομικού ελλείμματος μέχρι το 2012. Στις συστάσεις του, το Συμβούλιο καθόρισε προθεσμία μέχρι τις 7 Ιανουαρίου 2010 για την ανάληψη αποτελεσματικής δράσης.

3. Εκτίμηση σχετικά με την ανάληψη αποτελεσματικής δράσης

Σύμφωνα με τον κανονισμό (ΕΚ) αριθ. 1467/97[4] και τον αναθεωρημένο κώδικα δεοντολογίας[5], ένα κράτος μέλος θεωρείται ότι έχει αναλάβει αποτελεσματική δράση εάν έχει ενεργήσει σύμφωνα με τη σύσταση βάσει του άρθρου 126 παράγραφος 7. Ο κώδικας δεοντολογίας αναφέρει ότι στην αξιολόγηση για την αποτελεσματικότητα της δράσης θα πρέπει να λαμβάνεται ιδιαιτέρως υπόψη αν το εκάστοτε κράτος μέλος έχει επιτύχει την ετήσια βελτίωση του κυκλικά προσαρμοσμένου ισοζυγίου του, χωρίς να υπολογίζονται τα έκτακτα και άλλα προσωρινά μέτρα, που είχε συστήσει αρχικά το Συμβούλιο. Σε περίπτωση που η διαπιστούμενη προσαρμογή αποδεικνύεται κατώτερη σε σχέση με τη σύσταση, πρέπει να γίνεται προσεκτική ανάλυση των αιτίων της υστέρησης. Σε περίπτωση πολυετούς προσαρμογής, ο κώδικας δεοντολογίας ορίζει ότι η αξιολόγηση πρέπει να εστιάζεται κυρίως στα μέτρα που λαμβάνονται προκειμένου να εξασφαλιστεί κατάλληλη δημοσιονομική προσαρμογή κατά το έτος που έπεται της διαπίστωσης του υπερβολικού ελλείμματος.

Στη σύσταση του Συμβουλίου βάσει του άρθρου 104 παράγραφος 7 της ΣΕΚ της 7ης Ιουλίου 2009, το Συμβούλιο συνέστησε στην Πολωνία να θέσει τέρμα στην κατάσταση υπερβολικού ελλείμματος μέχρι το 2012, με τρόπο αξιόπιστο και διατηρήσιμο. Ειδικότερα, το Συμβούλιο συνέστησε στις πολωνικές αρχές: (α) να υλοποιήσουν τα προγραμματισμένα μέτρα παροχής δημοσιονομικών κινήτρων κατά το 2009, και ειδικότερα το πρόγραμμα δημόσιων επενδύσεων, καταρτίζοντας παράλληλα συμπληρωματικό προϋπολογισμό κατά τρόπο, ώστε να αποφευχθεί οποιαδήποτε περαιτέρω επιδείνωση των δημόσιων οικονομικών· (β) να εξασφαλίσουν μέση ετήσια δημοσιονομική προσαρμογή κατά τουλάχιστον1¼ ποσοστιαίες μονάδες του ΑΕΠ αρχίζοντας από το 2010· (γ) να προσδιορίσουν με κάθε λεπτομέρεια τα μέτρα που είναι απαραίτητα για τη μείωση του ελλείμματος κάτω από την τιμή αναφοράς μέχρι το 2012, και τις μεταρρυθμίσεις για τη συγκράτηση των τρεχουσών πρωτογενών δαπανών κατά τα επόμενα χρόνια. Προκειμένου να περιοριστούν οι κίνδυνοι όσον αφορά την προσαρμογή, το Συμβούλιο συνέστησε επίσης στην Πολωνία να ενισχύσει το μεσοπρόθεσμο δημοσιονομικό της πλαίσιο, π.χ. με τη θέσπιση ενός ανωτάτου νομικά δεσμευτικού ορίου για την αύξηση των τρεχουσών πρωτογενών δαπανών και να βελτιώσει την παρακολούθηση της εκτέλεσης του προϋπολογισμού καθόλη τη διάρκεια του έτους. Το Συμβούλιο έθεσε ως προθεσμία στην Πολωνία την 7η Ιανουαρίου 2010 για τη ανάληψη αποτελεσματικής δράσης και τον προσδιορισμό των αναγκαίων μέτρων για την επίτευξη προόδου όσον αφορά τη διόρθωση του υπερβολικού ελλείμματος.

Η Πολωνία είναι η μόνη χώρα της ΕΕ που είχε θετική οικονομική ανάπτυξη το 2009. Το πραγματικό ΑΕΠ εκτιμάται ότι αυξήθηκε κατά 1,7%, ενώ σύμφωνα με τις εαρινές προβλέψεις των υπηρεσιών της Επιτροπής του 2009, αναμενόταν μείωση κατά 1,4%. Αυτές οι θετικές επιδόσεις είναι αποτέλεσμα ενός συνδυασμού ευνοϊκών παραγόντων, και ιδίως των υγιών βασικών οικονομικών μεγεθών όταν άρχισε η κρίση, του ορθά κεφαλαιοποιημένου και όχι ευάλωτου χρηματοπιστωτικού τομέα, του κλειστού χαρακτήρα της πολωνικής οικονομίας και της έγκαιρης υποτίμησης του νομίσματος. Όσον αφορά τη δημοσιονομική πολιτική, οι αρχές επέτρεψαν την πλήρη δράση των αυτόματων σταθεροποιητών και σχεδίασαν ταχύτατα ένα σχέδιο ανάκαμψης με ιδιαίτερη έμφαση στις επενδύσεις. Το μέγεθος των συνολικών δημοσιονομικών κινήτρων το 2009 – μετρούμενα ως μεταβολή του διαρθρωτικού ισοζυγίου – εκτιμάται σε περίπου 2% του ΑΕΠ. Συγχρόνως, οι αρχές θέσπισαν μέτρα για τη συγκράτηση της αύξησης του δημοσιονομικού ελλείμματος. Τον Ιανουάριο του 2009, έξι μήνες πριν από την έκδοση της σύστασης του Συμβουλίου δυνάμει του άρθρου 104 παράγραφος 7, θέσπισαν δέσμη μέτρων εξυγίανσης η επίπτωση των οποίων εκτιμάται ότι ανέρχεται σε ¾% του ΑΕΠ και που περιλαμβάνουν, μεταξύ άλλων, μειώσεις των διοικητικών δαπανών και αυξήσεις των μερισμάτων από επιχειρήσεις κρατικής ιδιοκτησίας. Στη συνέχεια, στις 17 Ιουλίου 2009, αμέσως μετά την έκδοση από το Συμβούλιο σύστασης προς την Πολωνία με σκοπό τον τερματισμό της κατάστασης υπερβολικού ελλείμματος, οι αρχές θέσπισαν συμπληρωματικό προϋπολογισμό που προέβλεπε πρόσθετες περικοπές δαπανών ύψους 0,2% του ΑΕΠ και υψηλότερα μερίσματα από επιχειρήσεις κρατικής ιδιοκτησίας ύψους 0,4% του ΑΕΠ. Παρά αυτά τα μέτρα εξυγίανσης και τις αισθητά καλύτερες οικονομικές εξελίξεις σε σχέση με τις αναμενόμενες κατά το χρόνο έκδοσης της σύστασης του Συμβουλίου, το δημοσιονομικό έλλειμμα, σύμφωνα με εκτιμήσεις των αρχών, έφθασε σε 7,2% του ΑΕΠ το 2009, διαμορφώθηκε δηλαδή σε ελαφρά υψηλότερο επίπεδο από το ποσοστό του 6,6% του ΑΕΠ βάσει των εαρινών προβλέψεων των υπηρεσιών της Επιτροπής. Παρόλο που τα διαθέσιμα δεδομένα δεν επιτρέπουν ακριβή εκτίμηση των λόγων αυτού του υψηλότερου ελλείμματος, υπάρχουν ορισμένα στοιχεία που υποδεικνύουν ότι είναι εν μέρει αποτέλεσμα της υψηλότερης συγχρηματοδότησης των σχεδίων που χρηματοδοτεί η ΕΕ και του γεγονότος ότι η υψηλότερη αύξηση του ΑΕΠ δεν μεταφράστηκε πλήρως σε υψηλότερα έσοδα λόγω της δυσμενούς για τα έσοδα αλλαγής στη σύνθεση της ανάπτυξης και των διαρθρωτικών μεταβολών στο φορολογικό σύστημα πριν από την κρίση.

Παράλληλα, οι αρχές ανέλαβαν σημαντικά μέτρα το 2009 για την ενίσχυση του δημοσιονομικού πλαισίου. Ο υφιστάμενος κανόνας για το χρέος έγινε περιοριστικότερος, με τη θέσπιση ειδικών συμπληρωματικών διατάξεων για το είδος των μέτρων που πρέπει να εφαρμοστούν όταν το δημόσιο χρέος υπερβεί το 55% του ΑΕΠ. Ο ορίζοντας δημοσιονομικού προγραμματισμού για τον προϋπολογισμό της κεντρικής κυβέρνησης επεκτάθηκε από 3 σε 4 έτη. Έγινε κάποια αναδιοργάνωση της γενικής κυβέρνησης, με στόχο την αύξηση της διαφάνειας των δημόσιων λογαριασμών. Συνεχίστηκε η βαθμιαία εισαγωγή του συστήματος κατάρτισης του προϋπολογισμού με βάση τις επιδόσεις. Τέλος, οι αρχές εξετάζουν το ενδεχόμενο θέσπισης κανόνων για τις δαπάνες εντός του 2010, οι οποίοι θα διευκόλυναν τη μελλοντική εξυγίανση.

Σύμφωνα με τις φθινοπωρινές προβλέψεις των υπηρεσιών της Επιτροπής του 2009, ο προϋπολογισμός για το 2010 είναι συνεπής με την μικρή επιδείνωση του διαρθρωτικού ισοζυγίου το 2010. Ο προϋπολογισμός προβλέπει αξιόλογη αύξηση των δημόσιων επενδύσεων και τη συνέχιση της πλήρους δράσης των αυτόματων σταθεροποιητών, οι οποίοι, λαμβάνοντας υπόψη τους γενναιόδωρους κανόνες τιμαριθμικής αναπροσαρμογής, θα οδηγήσουν σε μεγάλη αύξηση των κοινωνικών μεταβιβάσεων. Συγχρόνως, προβλέπει το ονομαστικό πάγωμα των μισθών των δημοσίων υπαλλήλων (οι συνολικές αποδοχές των υπαλλήλων στον τομέα της γενικής κυβέρνησης πρόκειται να αυξηθούν κατά λιγότερο από 1% το 2010), ονομαστική μείωση άλλων τρεχουσών δαπανών και αύξηση των φόρων στα τσιγάρα και τα καύσιμα. Ιδιαίτερα σημαντικό είναι το γεγονός ότι ο προϋπολογισμός βασίστηκε σε επιφυλακτικές μακροοικονομικές παραδοχές. Η πραγματική ανάπτυξη θεωρήθηκε ότι θα φθάσει σε 1,2%, ενώ πρόσφατες πληροφορίες φαίνεται να υποδηλώνουν ότι θεωρείται πιθανός ρυθμός ανάπτυξης μεγαλύτερος από 2%, και ο πληθωρισμός εκτιμήθηκε σε 1%. Αυτό ενδέχεται να οδηγήσει σε ευνοϊκότερη εξέλιξη των εσόδων το 2010 σε σύγκριση με τις προβλέψεις.

Σε επιστολή της 7ης Ιανουαρίου 2010 προς τον Επίτροπο Almunia, ο Υπουργός Οικονομικών Rostowski παρουσίασε πρόγραμμα δημοσιονομικής εξυγίανσης για την περίοδο 2010-2012. Μεταξύ των κυριότερων μέτρων που ανακοινώθηκαν είναι η βαθμιαία αύξηση και εξίσωση της ηλικίας συνταξιοδότησης ανδρών και γυναικών στα 67 έτη, η ένταξη του ένστολου προσωπικού υπηρεσιών στο γενικό σύστημα κοινωνικής ασφάλισης και η διεύρυνση της φορολογικής βάσης (ορισμένα ειδικά επαγγέλματα θα πρέπει να χρησιμοποιούν ταμειολογιστικές μηχανές) και, επιπλέον, το πρόγραμμα προβλέπει επιτάχυνση των ιδιωτικοποιήσεων από το 2010[6].

Συνολικά, ενώ δεν είναι αμελητέα, η δημοσιονομική προσαρμογή που επιφέρουν οι τρέχουσες πολιτικές για την περίοδο 2010-2012, είναι αισθητά χαμηλότερη από εκείνη που είχε συστήσει το Συμβούλιο τον Ιούλιο του 2009 (3¾ ποσοστιαίες μονάδες του ΑΕΠ στη διάρκεια της περιόδου). Μολονότι η βελτίωση των οικονομικών προοπτικών μετά τις εαρινές προβλέψεις των υπηρεσιών της Επιτροπής του 2009 υποδηλώνει ότι μπορεί να αρκέσει μια μικρότερη διαρθρωτική προσαρμογή για τη διόρθωση του υπερβολικού ελλείμματος μέχρι το 2012, η μείωση του δημοσιονομικού ελλείμματος σε επίπεδο χαμηλότερο του 3% του ΑΕΠ το 2012 θα απαιτήσει την εντατικοποίηση της δημοσιονομικής προσαρμογής το 2011 και 2012. Συνεπώς, η επιτυχία της στρατηγικής των αρχών απαιτεί πολύ αυστηρή εκτέλεση του προϋπολογισμού το 2010 – αυστηρή τήρηση των στόχων σχετικά με τις δαπάνες και διάθεση τυχόν απροσδόκητων εσόδων για τη μείωση του ελλείμματος – και προσπάθειες εξυγίανσης στους προϋπολογισμούς του 2011 και του 2012 πολύ μεγαλύτερες από αυτές που προγραμματίζονται επί του παρόντος.

4. Συμπεράσματα

Με βάση τις τρέχουσες πληροφορίες, η Πολωνία φαίνεται να έχει αναλάβει δράση για τη διόρθωση του υπερβολικού ελλείμματος εντός της διορίας που ορίστηκε από το Συμβούλιο. Ειδικότερα, οι πολωνικές αρχές:

- εφάρμοσαν το 2009 τα μέτρα για τα δημοσιονομικά κίνητρα σύμφωνα με τον προγραμματισμό, και ιδίως το πρόγραμμα δημοσίων επενδύσεων, ενώ έλαβαν μέτρα για να αποφευχθεί η υπερβολική αύξηση του ελλείμματος της γενικής κυβέρνησης·

- παρουσίασαν προϋπολογισμό για το 2010 με βάση επιφυλακτικές μακροοικονομικές παραδοχές, περιλαμβανομένων μέτρων για τη συγκράτηση του ελλείμματος, και εξήγγειλαν τα πρώτα στοιχεία ενός προγράμματος δημοσιονομικής εξυγίανσης για την περίοδο 2010-2012;

- ενίσχυσαν το δημοσιονομικό πλαίσιο και ξεκίνησαν τη διαδικασία θέσπισης κανόνων σχετικά με τις δαπάνες, οι οποίοι αναμένεται να διευκολύνουν την εξυγίανση κατά τα προσεχή έτη.

Ωστόσο, η δημοσιονομική στρατηγική των πολωνικών αρχών περιβάλλεται από σημαντικούς κινδύνους. Ακόμη και αν ληφθούν υπόψη οι καλύτερες σε σχέση με τις αναμενόμενες αναπτυξιακές προοπτικές, θα χρειαστούν περαιτέρω σημαντικά μέτρα εξυγίανσης ώστε το έλλειμμα να μειωθεί σε επίπεδο κάτω του 3% το 2012. Υπό αυτές τις συνθήκες, θα πρέπει να αποφευχθούν νέα δημοσιονομικά κίνητρα, να εκτελεστεί πιστά ο προϋπολογισμός του 2010, τυχόν απροσδόκητα έσοδα να διατεθούν για τη μείωση του ελλείμματος και να προετοιμαστούν πρόσθετα μέτρα εξυγίανσης για τα προσεχή έτη.

Λαμβάνοντας υπόψη την ανωτέρω αξιολόγηση, η Επιτροπή θεωρεί ότι δεν απαιτούνται επί του παρόντος περαιτέρω ενέργειες στο πλαίσιο της διαδικασίας υπερβολικού ελλείμματος της Πολωνίας. Ζητώντας την άμεση εφαρμογή των προγραμματιζόμενων μέτρων, η Επιτροπή θα συνεχίσει να παρακολουθεί στενά τις δημοσιονομικές εξελίξεις στην Πολωνία σύμφωνα με τη συνθήκη και το Σύμφωνο Σταθερότητας και Ανάπτυξης.

Σύγκριση των βασικών μακροοικονομικών και δημοσιονομικών προβλέψεων

| | 2007 |2008 |2009 |2010 |2011 | |Πραγματικό ΑΕΠ(% μεταβολή ) |Φθινοπωρινές προβλέψεις της Επιτροπής του 2009 |6,8 |5,0 |1,2 |1,8 |3.2 | | |Εαρινές προβλέψεις της Επιτροπής του 2009 |6,6 |4,8 |−1,4 |0,8 |μ.δ.σ. | | |Εθνικές προβλέψεις |6,8 |5,0 |1,7 |2,62 |μ.δ.σ. | |Κενό παραγωγής(% του δυνητικού ΑΕΠ) |Φθινοπωρινές προβλέψεις της Επιτροπής του 2009 |2,6 |2,6 |−0,4 |−2,2 |−2,3 | | |Εαρινές προβλέψεις της Επιτροπής του 2009 |3,4 |3,5 |−1,5 |−3,8 |μ.δ.σ. | | |Εθνικές προβλέψεις |μ.δ.σ. |μ.δ.σ. |μ.δ.σ. |μ.δ.σ. |μ.δ.σ. | |Ισοζύγιο γενικής κυβέρνησης(% του ΑΕΠ) |Φθινοπωρινές προβλέψεις της Επιτροπής του 2009 |−1,9 |−3,6 |−6,4 |−7,5 |−7,6 | | |Εαρινές προβλέψεις της Επιτροπής του 2009 |−1,9 |−3,9 |−6,6 |−7,3 |μ.δ.σ. | | |Εθνικές προβλέψεις |−1,9 |−3,6 |−7.23 |μ.δ.σ. | μ.δ.σ. | |Πρωτογενές ισοζύγιο(% του ΑΕΠ) |Φθινοπωρινές προβλέψεις της Επιτροπής του 2009 |0,4 |−1,4 |−3,8 |−4,6 |−4,6 | | |Εαρινές προβλέψεις της Επιτροπής του 2009 |0,4 |−1,7 |−3,7 |−4,3 |μ.δ.σ. | | |Εθνικές προβλέψεις |0,4 |−1,4 |μ.δ.σ. |μ.δ.σ. |μ.δ.σ. | |Κυκλικά προσαρμοσμένο ισοζύγιο(% του ΑΕΠ) |Φθινοπωρινές προβλέψεις της Επιτροπής του 2009 |−2,9 |−4,7 |−6,3 |−6,6 |−6,7 | | |Εαρινές προβλέψεις της Επιτροπής του 2009 |−3,2 |−5,3 |−6,0 |−5,8 |μ.δ.σ. | | |Εθνικές προβλέψεις |μ.δ.σ. |μ.δ.σ. |μ.δ.σ. |μ.δ.σ. |μ.δ.σ. | |Διαρθρωτικό ισοζύγιο1(% του ΑΕΠ)) |Φθινοπωρινές προβλέψεις της Επιτροπής του 2009 |−2,9 |−4,7 |−6,4 |−6,6 |−6,7 | | |Εαρινές προβλέψεις της Επιτροπής του 2009 |−3,2 |−5,3 |−6,0 |−5,6 |μ.δ.σ. | | |Εθνικές προβλέψεις |μ.δ.σ. |μ.δ.σ. |μ.δ.σ. |μ.δ.σ. |μ.δ.σ. | |Ακαθάριστο δημόσιο χρέος (% του ΑΕΠ) |Φθινοπωρινές προβλέψεις της Επιτροπής του 2009 |45,0 |47,2 |51,7 |57,0 |61,3 | | |Εαρινές προβλέψεις της Επιτροπής του 2009 |44,9 |47,1 |53,6 |59,7 |μ.δ.σ. | | |Εθνικές προβλέψεις |45,0 |47,2 |μ.δ.σ. |μ.δ.σ. |μ.δ.σ. | |1 Κυκλικά προσαρμοσμένο ισοζύγιο πλην έκτακτων και λοιπών προσωρινών μέτρων.

2 Τελευταίες διαθέσιμες πληροφορίες στην επιστολή του Υπουργού Οικονομικών κ. Rostowski προς τον Επίτροπο κ. Almunia της 7ης Ιανουαρίου 2010.

3 «Πρόγραμμα για την ανάπτυξη και την εξυγίανση των δημοσίων οικονομικών» της 29ης Ιανουαρίου 2010.

Πηγές: Φθινοπωρινές προβλέψεις των υπηρεσιών της Επιτροπής του 2009· Σχέδιο προϋπολογισμού για το 2010 (Σεπτέμβριος 2009)· δημοσιονομική κοινοποίηση Οκτωβρίου 2009· επιστολή του Υπουργού Οικονομικών κ. Rostowski στον Επίτροπο κ. Almunia της 7 ης Ιανουαρίου 2010.

[1] Σύμφωνα με τον κανονισμό (ΕΚ) αριθ. 3605/93 του Συμβουλίου, τα κράτη μέλη υποχρεούνται να κοινοποιούν στην Επιτροπή, δύο φορές το χρόνο, το προβλεπόμενο και το πραγματικό επίπεδο του δημοσιονομικού ελλείμματος και του δημόσιου χρέους. Η πλέον πρόσφατη κοινοποίηση της Πολωνίας διατίθεται στη διεύθυνση:http://epp.eurostat.ec.europa.eu/portal/page/portal/government_finance _statistics/procedure/edp_notification_tables.

[2] Ανακοίνωση τύπου της Eurostat αριθ. 56/2009 της 22ας Απριλίου 2009.

[3] Όλα τα έγγραφα σχετικά με τη ΔΥΕ που αφορούν την Πολωνία είναι δημοσιευμένα στον ακόλουθο δικτυακό τόπο: http://ec.europa.eu/economy_finance/sgp/deficit/countries/poland_en.htm.

[4] ΕΕ L 209 της 2.8.1997, σ. 6.

[5] «Λεπτομερείς ρυθμίσεις για την εφαρμογή του Συμφώνου Σταθερότητας και Ανάπτυξης και κατευθυντήριες γραμμές για τη μορφή και το περιεχόμενο των προγραμμάτων σταθερότητας και σύγκλισης», που εγκρίθηκε από το Συμβούλιο ECOFIN στις 10 Νοεμβρίου 2009.

[6] Στις 29 Ιανουαρίου 2010, ο πρωθυπουργός ανακοίνωσε το «Πρόγραμμα για την ανάπτυξη και την εξυγίανση των δημοσίων οικονομικών». Μεταξύ των κυριότερων μέτρων που εξαγγέλθηκαν είναι η μεταρρύθμιση των επιδομάτων αναπηρίας, η ένταξη του ένστολου προσωπικού υπηρεσιών στο γενικό σύστημα κοινωνικής ασφάλισης, η μείωση των επιστροφών ΦΠΑ (για αυτοκίνητα εταιρειών και καύσιμα) και η διεύρυνση της φορολογικής βάσης (ορισμένα ειδικά επαγγέλματα θα πρέπει να χρησιμοποιούν ταμειολογιστικές μηχανές).